CELEX: 32016D2077
Language: mt
Date: 2016-10-17 00:00:00
Title: Deċiżjoni tal-Kunsill (UE) 2016/2077 tas-17 ta' Ottubru 2016 dwar il-pożizzjoni li għandha tiġi adottata f'isem l-Unjoni Ewropea fl-Organizzazzjoni Marittima Internazzjonali (OMI) matul is-70 sessjoni tal-Kumitat tal-Protezzjoni tal-Ambjent tal-Baħar u fis-97 sessjoni tal-Kumitat tas-Sikurezza Marittima, dwar l-adozzjoni ta' emendi għall-Anness VI tal-MARPOL, ir-Regolamenti SOLAS II-1, ir-Regolamenti SOLAS III/1.4, III/30 u III/37, ir-Regolamenti SOLAS II-2/1 u II-2/10, ir-Regolament SOLAS II-1/3-12, il-Konvenzjoni u l-Kodiċi tal-STCW, il-Kodiċi tas-Sistemi ta' Sikurezza kontra n-Nirien u l-Kodiċi tal-Programm Imtejjeb ta' Stħarriġ tal-2011

26.11.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 320/36
            
         DEĊIŻJONI TAL-KUNSILL (UE) 2016/2077
   tas-17 ta' Ottubru 2016
   dwar il-pożizzjoni li għandha tiġi adottata f'isem l-Unjoni Ewropea fl-Organizzazzjoni Marittima Internazzjonali (OMI) matul is-70 sessjoni tal-Kumitat tal-Protezzjoni tal-Ambjent tal-Baħar u fis-97 sessjoni tal-Kumitat tas-Sikurezza Marittima, dwar l-adozzjoni ta' emendi għall-Anness VI tal-MARPOL, ir-Regolamenti SOLAS II-1, ir-Regolamenti SOLAS III/1.4, III/30 u III/37, ir-Regolamenti SOLAS II-2/1 u II-2/10, ir-Regolament SOLAS II-1/3-12, il-Konvenzjoni u l-Kodiċi tal-STCW, il-Kodiċi tas-Sistemi ta' Sikurezza kontra n-Nirien u l-Kodiċi tal-Programm Imtejjeb ta' Stħarriġ tal-2011
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 100(2), flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Jenħtieġ li l-azzjoni mill-Unjoni fis-settur tat-trasport marittimu jkollha l-għan li ttejjeb is-sikurezza marittima u tipproteġi l-ambjent tal-baħar.
            
         
               (2)
            
            
               Il-Kumitat tal-Protezzjoni tal-Ambjent tal-Baħar (MEPC) tal-Organizzazzjoni Marittima Internazzjonali ('OMI'), fid-69 sessjoni tiegħu, qabel dwar l-istabbiliment ta' sistema ta' ġbir ta' data obbligatorja għall-konsum tal-fjuwil u l-emendi meħtieġa għall-Kapitolu 4 tal-Anness VI għall-Konvenzjoni Internazzjonali għall-Prevenzjoni tat-Tniġġis minn Vapuri ('MARPOL Anness VI'). Dawk l-emendi huma mistennija li jiġu adottati matul is-70 sessjoni tal-MEPC, li għandha ssir f'Ottubru 2016.
            
         
               (3)
            
            
               Il-Kumitat tas-Sigurtà Marittima (MSC-Maritime Safety Committee) tal-OMI, li ltaqa' fil-95 u s-96 sessjoni tiegħu, approva emendi għar-Regolament II-1, ir-Regolamenti III/1.4, III/30 u III/37, ir-Regolamenti II-2/1 u II-2/10 u r-Regolament II-1/3-12 tal-Konvenzjoni Internazzjonali għas-Salvagwardja tal-Ħajja Umana fuq il-Baħar (SOLAS), għall-Konvenzjoni u l-Kodiċi Internazzjonali dwar l-Istandards ta' Taħriġ, Ċertifikazzjoni u Għassa għall-Baħħara ('il-Konvenzjoni u l-Kodiċi STCW'), għall-Kodiċi Internazzjonali għas-Sistemi tas-Sikurezza kontra n-Nirien ('Kodiċi FSS') u għall-Kodiċi tal-Programm Imtejjeb ta' Kontroll tal-2011 (il-'Kodiċi ESP 2011'). Dawk l-emendi huma mistennija li jiġu adottati matul is-97 sessjoni tal-MSC, li għandha tinżamm f'Novembru 2016.
            
         
               (4)
            
            
               L-emendi tal-Kapitolu 4 tal-Anness VI tal-MARPOL għandhom jistabbilixxu sistema globali u obbligatorja għall-ġbir tad-data għad-data li għandha tinġabar u tiġi rrapportata kull sena minn ċerti bastimenti, il-proċessi ta' verifika relatati mad-data rrappurtata, l-istabbiliment ta' dikjarazzjonijiet ta' konformità, sitwazzjonijiet li jikkonċernaw it-trasferiment tas-sjieda, il-preżentazzjoni tad-data lill-OMI, l-anonimizzazzjoni tad-data u l-aċċess għaliha, kif ukoll proċeduri biex tiġi kkonfermata l-konformità tal-bastimenti li jtajru l-bandiera ta' dawk li mhumiex parti mill-Anness VI tal-MARPOL. Ir-Regolament (UE) 2015/757 tal-Parlament Ewropew u tal-Kunsill (1) jistabbilixxi sistema tal-UE għall-monitoraġġ, ir-rappurtar u l-verifika (MRV) tal-emissjonijiet ta' CO2 u l-effiċjenza enerġetika tat-trasport marittimu. Dan japplika għall-bastimenti kollha b'aktar minn 5 000 tunnellaġġ gross li jaslu f'portijiet, ikunu fihom, jew jitilqu minnhom taħt il-ġurisdizzjoni ta' Stat Membru mill-1 ta' Jannar 2018 'il quddiem, irrispettivament minn fejn huma rreġistrati il-bastimenti.
            
         
               (5)
            
            
               L-Artikolu 22 tar-Regolament (UE) 2015/757 jinkludi klawżola ta' reviżjoni fil-każ ta' ftehim internazzjonali f'dan il-qasam. L-adozzjoni tal-emendi għall-Kapitolu 4 tal-Anness VI tal-MARPOL ser tibda proċess ta' reviżjoni bħal dan, li jista' jwassal għal proposta biex jiġi emendat ir-Regolament (UE) 2015/757 sabiex ikun żgurat l-allinjament, safejn ikun xieraq, mas-sistema tal-ġbir tad-data globali maqbula fl-OMI.
            
         
               (6)
            
            
               L-emendi tar-Regolamenti SOLAS II-1/1, II-1/2, II-1/3, II-1/4, II-1/5, II-1/6, II-1/7, II-1/8-1, II-1/9, II-1/10, II-1/12, II-1/13, II-1/15 — 17, II-1/19, II-1/21 — 22 u II-1/35 ser jintroduċu bidliet editorjali u konsegwenzjali, kif ukoll bidliet li jikkonċernaw ir-rekwiżiti ta' suddiviżjoni u ta' stabbiltà f'kundizzjonijiet ta' ħsara għat-titjib tas-sopravivenza tal-bastiment tal-passiġġieri f'każ ta' ħsara. Id-Direttiva 2009/45/KE tal-Parlament Ewropew u tal-Kunsill (2) tapplika għall-vapuri tal-passiġġieri u l-vapuri tal-passiġġieri ta' veloċità għolja li jitħaddmu fuq vjaġġi domestiċi. L-Artikolu 6(2)(a)(i) ta' dik id-Direttiva jipprevedi li vapuri ġodda tal-passiġġieri tal-Klassi A għandhom jikkonformaw bis-sħiħ mar-rekwiżiti tal-Konvenzjoni SOLAS tal-1974, kif emendata.
            
         
               (7)
            
            
               L-emendi għar-Regolament SOLAS II-1/1.2, ir-Regolament il-ġdid SOLAS II-1/19-1, u l-emendi għar-Regolamenti SOLAS III/1.4, III/30 u III/37 fir-rigward ta' provi tal-kontroll tal-ħsara jiffurmaw parti minn approċċ komprensiv għat-titjib tas-sopravivenza f'każ ta' għargħar bl-intenzjoni li tiġi mtejba s-sikurezza fuq il-bastimenti tal-passiġġieri ġodda u eżistenti. Id-Direttiva 2008/106/KE tal-Parlament Ewropew u tal-Kunsill (3), u b'mod partikolari r-Regolament V/2 tal-Kapitolu V tal-Anness I, tinkludi standards minimi obbligatorji għat-taħriġ u l-kwalifiki ta' kaptani, uffiċjali, baħħara u persunal ieħor fuq bastimenti tal-passiġġieri. Il-Konvenzjoni STCW, li ġiet inkorporata fil-liġi tal-Unjoni permezz tad-Direttiva 2008/106/KE, tinkludi rekwiżiti ta' taħriġ dwar l-istabbiltà tal-bastiment fit-tabelli ta' kompetenzi rilevanti tal-Kodiċi STCW.
            
         
               (8)
            
            
               L-emendi tar-Regolamenti SOLAS II-2/1 u II-2/10 ser jipprevedu li apparat tat-tifi tan-nar bir-ragħwa li għandu tal-anqas kapaċità ta' 135 l mhux ser ikun iżjed meħtieġ fil-kmamar tal-kaldarun fil-każ ta' kaldaruni domestiċi ta' anqas minn 175 kW, jew kaldaruni imħarsa minn sistemi fissi tat-tifi tan-nar b'applikazzjoni lokali bbażata fuq l-ilma. L-Artikolu 6(2)(a)(i) tad-Direttiva 2009/45/KE jipprevedi li l-vapuri ġodda tal-passiġġieri tal-Klassi A għandhom jikkonformaw bis-sħiħ mar-rekwiżiti tal-Konvenzjoni SOLAS tal-1974, kif emendati. Barra minn hekk, ir-Regolamenti SOLAS II-2/1 u II-2/10 huma applikabbli għall-vapuri tal-passiġġieri ġodda tal-Klassijiet B, C u D u l-vapuri eżistenti tal-passiġġieri tal-Klassi B skont l-Anness I, il-Kapitolu II-2 il-Parti A, il-punt 6.7 (“Arranġamenti fit-tifi tan-nar fi spazji tal-makkinarju”) tad-Direttiva 2009/45/KE, fejn huwa stabbilit li l-ispazji tal-makkinarju u l-kmamar tal-kaldaruni għandhom ikunu mgħammra b'sistemi li jistgħu jinġarru.
            
         
               (9)
            
            
               L-emendi tar-Regolament SOLAS II-1/3-12 ser jindirizzaw in-nuqqas fir-Regolament attwali fir-rigward tal-applikazzjoni tal-Kodiċi dwar il-Livelli ta' Storbju Abbord Bastimenti għal bastimenti li għalihom il-kuntratt tal-bini kien stabbilit qabel l-1 ta' Lulju 2014 u li l-primi tagħhom huma stabbiliti jew qegħdin fi stadju simili ta' bini fl-1 ta' Jannar 2015 jew wara u li l-kunsinna tagħhom ma għandhiex issir qabel l-1 ta' Lulju 2018. L-Artikolu 3 tad-Direttiva 2003/10/KE tal-Parlament Ewropew u tal-Kunsill (4) jistabbilixxi rekwiżiti minimi għall-protezzjoni tal-ħaddiema u jistipula valuri ta' limitu ta' espożizzjoni u valuri ta' azzjoni ta' espożizzjoni. Barra minn hekk, bħala leġislazzjoni sekondarja rilevanti, l-Artikolu 6(2)(a)(i) tad-Direttiva 2009/45/KE jagħmel l-applikazzjoni tal-Konvenzjoni SOLAS tal-1974, kif emendata, applikabbli għall-bastimenti ġodda tal-Klassi A, u l-Anness I PARTI C, ir-Regolament 15, ta' din id-Direttiva jistabbilixxi miżuri għat-tnaqqis tal-ħoss fl-ispazji tal-makkinarju għall-bastimenti ġodda tal-Klassi B, C u D.
            
         
               (10)
            
            
               L-emendi għall-Konvenzjoni u l-Kodiċi tal-STCW li għandhom x'jaqsmu mat-taħriġ speċifiku għall-bastimenti tal-passiġġieri u għall-Partijiet A u B tal-Kodiċi STCW ser jindirizzaw sfidi ġodda imposti mid-daqs akbar ta' bastimenti tal-kruċiera moderni u n-numru kbir ta' passiġġieri abbord u jinkludu erba' livelli distinti ta' taħriġ u familjarizzazzjoni: familjarizzazzjoni dwar emerġenza fuq bastiment tal-passiġġieri, taħriġ dwar il-ġestjoni tal-folla fuq bastiment tal-passiġġieri, taħriġ dwar il-ġestjoni tal-kriżijiet u tal-imġiba tal-bniedem fuq bastiment tal-passiġġieri, u taħriġ fir-rigward ta' bastiment tal-passiġġieri ro-ro. Id-Direttiva 2008/106/KE, b'mod partikolari r-Regolament V/2 tal-Kapitolu V tal-Anness I tinkludi standards minimi obbligatorji għat-taħriġ u l-kwalifika ta' kaptani, uffiċjali, baħħara u persunal ieħor fuq bastimenti tal-passiġġieri.
            
         
               (11)
            
            
               L-emendi għall-Kapitolu 13 tal-Kodiċi FSS ser jiċċaraw li l-kalkoli tad-dimensjonijiet tal-mezzi tas-salvataġġ, li huma magħmula abbażi tan-numru totali ta' persuni mistennija li jaħarbu mit-taraġ u permezz ta' bibien, kurituri u indani, għandhom isiru b'mod separat għal żewġ każijiet differenti ta' okkupanza tal-ispazji speċifikati. L-Artikolu 6(2)(a)(i) tad-Direttiva 2009/45/KE jistabbilixxi li l-vapuri ġodda tal-passiġġieri tal-Klassi A għandhom jikkonformaw bis-sħiħ mar-rekwiżiti tal-Konvenzjoni SOLAS tal-1974, kif emendati. Barra minn hekk, il-Kapitolu II-2, il-Parti A tal-Anness I tad-Direttiva 2009/45/KE japplika l-Kodiċi FSS adottat bir-Riżoluzzjoni MSC.98(73), għal bastimenti tal-Klassi B, C u D mibnija fl-1 ta' Jannar 2003 jew wara.
            
         
               (12)
            
            
               Sa fejn l-emendi għar-Regolamenti SOLAS II-1/1, II-1/2, II-1/3, II-1/4, II-1/5, II-1/6, II-1/7, II-1/8-1, II-1/9, II-1/10, II-1/12, II-1/13, II-1/15 — 17, II-1/19, II-1/21 — 22 u II-1/35, ir-Regolamenti SOLAS II-2/1 u II-2/10 u l-Kapitolu 13 tal-Kodiċi FSS jistgħu jaffettwaw id-dispożizzjonijiet tad-Direttiva 2009/45/KE f'dak li jikkonċerna vapuri tal-passiġġieri u vapuri tal-passiġġieri ta' veloċità għolja li jaħdmu fuq vjaġġi domestiċi, dawk l-emendi jaqgħu taħt il-kompetenza esklużiva tal-Unjoni.
            
         
               (13)
            
            
               L-emendi għall-Kodiċi ESP 2011 għandhom jipprovdu allinjament mas-serje Z10 aġġornata tar-Rekwiżiti Unifikati fi ħdan ir-Rekwiżiti Uniformi tal-Assoċjazzjoni Internazzjonali tas-Soċjetajiet ta' Klassifikazzjoni (is-serje Z10 IACS UR), li jikkonċernaw rekwiżiti ta' stħarriġ u ta' ċertifikazzjoni. L-Artikoli 5 u 6 tar-Regolament (UE) Nru 530/2012 tal-Parlament Ewropew u tal-Kunsill (5) jagħmlu l-applikazzjoni tal-Iskema ta' Valutazzjoni tal-Kundizzjoni (CAS) tal-OMI obbligatorja għat-tankers taż-żejt b'buq wieħed li jkollhom aktar minn 15-il sena. Il-Programm Imtejjeb ta' Spezzjonijiet matul il-kontrolli ta' Trasportaturi ta' Tagħbija bl-Ingrossa u ta' Tankers taż-Żejt jew il-Programm Imtejjeb ta' Stħarriġ (ESP) jispeċifika kif issir din il-valutazzjoni intensifikata. Billi l-CAS tuża l-ESP bħala l-istrument biex tikseb l-għan tagħha, kull bidla fl-ispezzjonijiet tal-ESP tkun applikabbli awtomatikament permezz tar-Regolament (UE) Nru 530/2012.
            
         
               (14)
            
            
               L-Unjoni la hija Membru tal-OMI u lanqas parti kontraenti għall-konvenzjonijiet u l-kodiċijiet rilevanti. Huwa għalhekk meħtieġ li l-Kunsill jawtorizza lill-Istati Membri biex jesprimu l-pożizzjoni tal-Unjoni u biex jesprimu l-kunsens tagħhom li jintrabtu b'dawk l-emendi, sa fejn dawn jaqgħu taħt il-kompetenza esklużiva tal-Unjoni,
            
         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tiġi adottata f'isem l-Unjoni fis-70 sessjoni tal-Kumitat tal-Protezzjoni tal-Ambjent tal-Baħar tal-OMI għandha tkun li taqbel mal-adozzjoni tal-emendi għall-Kapitolu 4 tal-Anness VI tal-MARPOL, kif stipulati fl-Anness 7 għad-dokument tal-OMI MEPC 69/21/Add.1.
   Artikolu 2
   1.   Il-pożizzjoni li għandha tiġi adottata f'isem l-Unjoni fis-97 sessjoni tal-Kumitat tas-Sigurtà Marittima tal-OMI għandha tkun li taqbel mal-adozzjoni tal-emendi li ġejjin għal:
   
               (a)
            
            
               Ir-Regolamenti SOLAS II-1/1, II-1/2, II-1/3, II-1/4, II-1/5, II-1/6, II-1/7, II-1/8-1, II-1/9, II-1/10, II-1/12, II-1/13, II-1/15 — 17, II-1/19, II-1/21 — 22 u II-1/35 kif stabbilit fl-Anness 1 għall-Ittra Ċirkolari tal-OMI Nru 3644 tal-20 ta' Mejju 2016;
            
         
               (b)
            
            
               Ir-Regolament SOLAS II-1/1.2, ir-regolament ġdid II-1/19-1, u l-emendi tar-Regolamenti SOLAS III/1.4, III/30 u III/37 kif stabbilit fl-Anness 1 għall-Ittra Ċirkolari tal-OMI Nru 3644 tal-20 ta' Mejju 2016;
            
         
               (c)
            
            
               Ir-Regolamenti SOLAS II-2/1 u II-2/10 kif stabbilit fl-Anness 1 għall-Ittra Ċirkolari tal-OMI Nru 3644 tal-20 ta' Mejju 2016;
            
         
               (d)
            
            
               Ir-Regolament SOLAS II-1/3-12 kif stabbilit fl-Anness 1 għall-Ittra Ċirkolari tal-OMI Nru 3644 tal-20 ta' Mejju 2016;
            
         
               (e)
            
            
               Il-Konvenzjoni u l-Kodiċi tal-STCW li għandhom x'jaqsmu mat-taħriġ speċifiku għall-bastimenti tal-passiġġieri u għall-Partijiet A u B tal-Kodiċi STCW kif stabbilit fl-Annessi 8, 9 u 10 għad-Dokument tal-OMI MSC 96/25/Add.1;
            
         
               (f)
            
            
               Il-Kapitolu 13 tal-Kodiċi FSS kif stabbilit fl-Anness 2 għall-Ittra Ċirkolari tal-OMI Nru 3644 tal-20 ta' Mejju 2016;
            
         
               (g)
            
            
               Il-Kodiċi tal-ESP tal-2011 kif stabbilit fl-Anness 4 għall-Ittra Ċirkolari tal-OMI Nru 3644 tal-20 ta' Mejju 2016.
            
         2.   Jekk l-emendi għar-Regolament SOLAS II-1/6 imsemmija fil-punt (a) tal-paragrafu 1 jiġu riveduti fis-97 sessjoni tal-Kumitat għas-Sigurtà Marittima tal-OMI, il-pożizzjoni li għandha tiġi adottata f'isem l-Unjoni għandha tkun li taqbel mal-bidliet għal dawk l-emendi li jtejbu l-livelli attwali ta' sikurezza.
   Artikolu 3
   1.   Il-pożizzjoni li għandha tiġi adottata f'isem l-Unjoni kif tinsab fl-Artikoli 1 u 2 għandha tiġi espressa mill-Istati Membri, li huma membri tal-OMI, billi jaġixxu b'mod konġunt fl-interess tal-Unjoni.
   2.   Jista' jsir qbil dwar bidliet minuri fil-pożizzjonijiet imsemmija fl-Artikoli 1 u 2 mingħajr deċiżjoni ulterjuri tal-Kunsill.
   Artikolu 4
   L-Istati Membri huma b'dan awtorizzati li jagħtu l-kunsens tagħhom li jintrabtu, fl-interess tal-Unjoni, bl-emendi msemmija fl-Artikoli 1 u 2, sa fejn dawn jaqgħu taħt il-kompetenza esklużiva tal-Unjoni.
   Artikolu 5
   Din id-Deċiżjoni hija indirizzata lill-Istati Membri.
   
      Magħmul fil-Lussemburgu, is-17 ta' Ottubru 2016.
      
         
            Għall-Kunsill
         
         
            Il-President
         
         L. SÓLYMOS
      
   
   
      (1)  Ir-Regolament (UE) 2015/757 tal-Parlament Ewropew u tal-Kunsill tad-29 ta' April 2015 dwar il-monitoraġġ, ir-rappurtar u l-verifika ta' emissjonijiet tad-diossidu tal-karbonju mit-trasport marittimu, u li jemenda d-Direttiva 2009/16/KE (ĠU L 123, 19.5.2015, p. 55).
   
      (2)  Id-Direttiva Nru 2009/45/KE tal-Parlament Ewropew u tal-Kunsill tas-6 ta' Mejju 2009 dwar regoli u standards ta' sigurtà għal vapuri tal-passiġġieri (ĠU L 163, 25.6.2009, p. 1).
   
      (3)  Id-Direttiva 2008/106/KE tal-Parlament Ewropew u tal-Kunsill tad-19 ta' Novembru 2008 dwar il-livell minimu ta' taħriġ tal-baħħara (ĠU L 323, 3.12.2008, p. 33).
   
      (4)  Id-Direttiva 2003/10/KE tal-Parlament Ewropew u tal-Kunsill tas-6 ta' Frar 2003 dwar il-ħtiġiet minimi ta' saħħa u sigurtà li jirrigwardaw l-espożizzjoni ta' ħaddiema għal riskji li jirriżultaw minn aġenti fiżiċi (ħoss) (ĠU L 42, 15.2.2003, p. 38).
   
      (5)  Ir-Regolament (UE) Nru 530/2012 tal-Parlament Ewropew u tal-Kunsill tat-13 ta' Ġunju 2012 dwar l-introduzzjoni aċċellerata ta' rekwiżiti ta' buq doppju jew ta' disinn ekwivalenti għal tankers taż-żejt b'buq wieħed (ĠU L 172, 30.6.2012, p. 3).